

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-44-С/22-1, О.С.

Датум: 07.04.2022. године

**М. Б.**

**Предмет**: Мишљење, доставља се

Републичка комисија за утврђивање сукоба интереса у органима власти Републике Српске (у даљем тексту: Комисија), дана 21.01.2022. године запримила је захтјев од стране М. Б., за давање мишљења о постојању сукоба интереса ако: 1) одборник у скупштини општине обавља и функцију директора у Дому здравља? и 2) одборник у скупштини општине обавља функцију техничког директора у комуналном предузећу чији је оснивач општина?

Сходно наведеном, Комисија, на основу члана 16. став 4. Закона о спречавању сукоба интереса у органима власти Републике Српске („Службени гласник Републике Српске“, бр. 73/08 и 52/14) даје следеће мишљење:

Kомисија, на основу члана 16. став 4. Закона о спречавању сукоба интереса у органима власти Републике Српске, даје **своје мишљење о постојању сукоба интереса прописаног овим законом**. С тога, Комисија даје мишљење само за питања о постојању сукоба интереса која су регулисана законом на основу којег поступа- Закон о спречавању сукоба интереса у органима власти Републике Српске.

Законом о спречавању сукоба интереса у органима власти Републике Српске („Сл. гласник РС“, бр. 73/08 и 52/14) јавне установе *a priori* нису третиране, самим тим не представља сукоб интереса када је лице директор Дома здравља, као јавне установе, и када обавља функцију одборника у јединици локалне самоуправе.

У погледу позиције директора јавног предузећа, које је основала јединица локалне самоуправе, та ситуација је регулисана чланом 5. Закона о спречавању сукоба интереса у органима власти Републике Српске. Одборник не може бити директор или члан надзорног одбора овог јавног предузећа док врши јавну функцију и 3 мјесеца након престанка јавне функције. Ова забрана се односи и на чланове породице одборника, а одборници су дужни поднијети оставку на сваку од неспојивих функција најкасније 1 дан прије преузимања јавне функције.

Међутим, одборник у јединици локалне самоуправе својим дјеловањем не смије прекршити одредбе члана 3. и члана 9. Закона о спречавању сукоба интереса у органима власти Републике Српске и на тај начин остварити било коју предност за себе или јавну установу у којој се он налази или члан његове породице.

Чланом 3. прописани су принципи дјеловања изабраних представника, између осталог, да не смију свој приватни интерес стављати изнад јавног. Не смију користити јавну функцију за личну добит или добит лица које је са њима повезано и не смију бити ни у каквом односу зависности према лицима која би могла утицати на њихову објективност.

Чланом 9. Закона о спречавању сукоба интереса у органима власти Републике Српске прописано је сљедеће:

„Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције;

б) примити додатну накнаду за извршавање послова у дјелокругу јавних функција;

в) тражити, прихватити или примити вриједност или услугу ради гласања о било којем питању или утицати на одлуку неког органа или лица;

г) обећати запослење или неко друго право у замјену за поклон или обећање поклона;

д) привилеговати лица ради страначког или другог опредјељења или због поријекла, личних или породичних веза;

ђ) одбити увид у своје финансијско стање, на захтјев надлежног органа;

ж) утицати на добивање послова или наруџби од органа власти у циљу стицања материјалне или нематеријалне користи за себе или другога;

з) користити повлашћене информације о раду органа власти ради личне користи или користи других лица и

и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.“

Посебно наглашавамо да се горе наведено односи само на правила прописана у Закону о спречавању сукоба интереса у органима власти Републике Српске, према којем је ова Комисија једино надлежна да поступа. Правила о неспојивости могу бити прописана и осталим законима, у којем случају за поступање у таквим ситуацијама надлежни органи прописани у тим законима (нпр. Закона о службеницима и намјештеницима у органима јединице локалне самоуправе, Изборни закон БиХ и сл.).

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. М. Б.
2. У спис предмета