

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-1362-С-1/21/22-5, О.С.

Датум: 07.04.2022. године

Републичка комисија за утврђивање сукоба интереса у органима власти Републике Српске на основу члана 15. Закона о спречавању сукоба интереса у органима власти Републике Српске („Службени гласник Републике Српске“, број: 73/08, 52/14) и члана 190. Закона о општем управном поступка („Службени гласник Републике Српске“, број: 13/02, 87/07, 50/10, 66/18), поступајући по анонимној иницијативи за утврђивање постојања сукоба интереса Јакше Томића, савјетника начелника Општине Братунац на сједници одржаној 07.04.2022. године донијела је:

**Р Ј Е Ш Е Њ Е**

Јакша Томић, савјетник начелника Општине Братунац, не налази се у сукобу интереса.

**Образложење**

Републичка комисија за утврђивање сукоба интереса у органима власти Републике Српске (у даљем тексту: Комисија) дана 21.07.2021. године запримила је анонимну иницијативу за покретање поступка за утврђивање постојања сукоба интереса против Јакше Томића, савјетника начелника Општине Братунац.

Подносилац у инцијативи наводи да је за савјетника начелника Општине Братунац именован Јакша Томић који је власник фирме „Арт-инг“ доо Братунац која је радила многе послове у прошлости са Општином Братунац.

Комисија је донијела Одлуку о покретању поступка за утврђивање постојања сукоба интереса против Јакше Томића, те затражила од именованог да се изјасни о наводима из иницијативе, као и да приложи доказе које сматра релевaнтним.

Дана 31.12.2021. године, Комисија је запримила изјашњење Јакше Томића у којем наводи да је дана 12.02.2021. године именован за просторног планера у кабинету начелника Општине Братунац на основу Рјешења број: 02-020-112-7/2021. У изјашњењу именовани наводи да је радни однос у Општинској управи Братунац засновао по основу Уговора о допунском раду, број: 02-020-326/2021 од 01.06.2021. године. У прилогу изјашњења именовани је доставио наведено Рјешење и Уговор о допунском раду.

Јакша Томић даље у свом изјашњењу наводи да је заснивање радног односа по основу Уговора о допунском раду извршено у складу са чланом 207. Законом о раду („Службени гласник Републике Српске“, број:1/16).

Именовани у изјашњењу наводи да је власник фирме „Арт-инг“ доо Братунац, која је основана 2017. године и која се бави пројектовањем и архитектонским радовима. Даље у изјашњењу Јакша Томић наводи да је у истој запослен.

У изјашњењу даље наводи да од момента заснивања радног односа „Арт-инг“ доо Братунац није имала никакве посредничке услуге, нити је радила пројекте за Општину Братунац. Јакша Томић у изјашњењу наводи да као просторни планер у кабинету начелника Општине Братунац, ангажован на припреми и реализацији развојних програма и пројеката којима се подстиче економски развој, предузетничке иницијативе, јавно-приватно партнерство, доносе акти просторног планирања као и заштите животне средине.

У изјашњењу се наводи да је из свега наведеног у изјашњењу јасно да је анонимна пријава неоснована те да исту треба одбацити.

Дана 11.02.2022. године Комисија је упутила допис број: 02-1362-С-1/21/22-3, О.С. секретару Општине Братунац у којем тражи податак да ли су склапани уговори са фирмом „Арт-инг“ доо Братунац и Општином Братунац у периоду од 12.02.2021. године до данас. Као и податак уколико јесу, да се доставе копије уговора.

Дана 07.03.2022. године Комисија је запримила допис секретара Скупштине општине Братунац у којем се наводи да између Општине Братунац и фирме „Арт-инг“ доо Братунац нису склапани никакви уговори у периоду од 12.02.2022. године до данас.

На основу проведеног поступка, Комисија је донијела одлуку као у изреци, из следећих разлога:

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 2. Закона о спречавању сукоба интереса у органима власти Републике Српске прописано је да сукоб интереса постоји у ситуацијама у којима изабрани представник, носилац извршне функције или савјетник има приватни интерес који је такав да може утицати или изгледа да може утицати, на непристрасно и објективно вршење његове дужности, а приватни интерес укључује било коју предност за њега или његову породицу и др. лица или организације са којима је он имао или има пословне, политичке и друге везе.

Чланом 3. Закона о спречавању сукоба интереса у органима власти Републике Српске прописани су принципи дјеловања, између којих је и да су изабрани представници у обављању јавне функције дужни да се понашају савјесно и одговорно, законито, непристрасно и часно, придржавати се принципа одговорности, поштења, савјесности, отворености и вјеродостојности, те да се придржавају етике позива и функције коју обављају; да у обављању јавне функције не смију свој приватни интерес стављати изнад јавног; не смију користити јавну функцију за личну добит или добит лица које је са њима повезано и не смију бити ни у каквом односу зависности према лицима која би могла утицати на њихову објективност.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Чланом 9. Закона о спречавању сукоба интереса у органима власти Републике Српске прописано је сљедеће:

„Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције;

б) примити додатну накнаду за извршавање послова у дјелокругу јавних функција;

в) тражити, прихватити или примити вриједност или услугу ради гласања о било којем питању или утицати на одлуку неког органа или лица;

г) обећати запослење или неко друго право у замјену за поклон или обећање поклона;

д) привилеговати лица ради страначког или другог опредјељења или због поријекла, личних или породичних веза;

ђ) одбити увид у своје финансијско стање, на захтјев надлежног органа;

ж) утицати на добивање послова или наруџби од органа власти у циљу стицања материјалне или нематеријалне користи за себе или другога;

з) користити повлашћене информације о раду органа власти ради личне користи или користи других лица и

и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.“

Сходно горе наведеном оцјеном сваког доказа појединачно и свих доказа повезано у цјелину поступка, Комисија је могла донијети само одлуку тј. рјешење да се Јакша Томић, савјетник начелника Општине Братунац не налази у сукобу интереса и према свему наведеном одлучено је као у диспозитиву рјешења

Поука о правном средству:

Против овог рјешења незадовољна странка може у року од 15 (петнаест) дана од дана пријема овог рјешења, поднијети жалбу Комисији за жалбе. Жалба се подноси путем ове Комисије, на адресу Републичка комисија за утврђивање сукоба интереса у органима власти Републике Српске, Трг јасеновачких жртава бр. 4, 78000 Бања Лука.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Општина Братунац, н/р савјетника начелника Општине Братунац Јакше Томића, 75 420 Братунац
2. С. С.
3. У спис предмета
4. а/а