

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-1362-С/21/22-9, О.С.

Датум: 07.04.2022. године

Републичка комисија за утврђивање сукоба интереса у органима власти Републике Српске на основу члана 15. Закона о спречавању сукоба интереса у органима власти Републике Српске („Службени гласник Републике Српске“, број: 73/08, 52/14) и члана 190. Закона о општем управном поступка („Службени гласник Републике Српске“, број: 13/02, 87/07, 50/10, 66/18), поступајући по анонимној иницијативи за утврђивање постојања сукоба интереса Александра Петровића, савјетника начелника Општине Братунац на сједници одржаној 07.04.2022. године донијела је:

**Р Ј Е Ш Е Њ Е**

Александар Петровић, савјетник начелника Општине Братунац,налазио се у сукобу интереса.

**Образложење**

Републичка комисија за утврђивање сукоба интереса у органима власти Републике Српске (у даљем тексту: Комисија) дана 21.07.2021. године запримила је анонимну иницијативу за покретање поступка за утврђивање постојања сукоба интереса против Александра Петровића, савјетника начелника Општине Братунац.

Подносилац у инцијативи наводи да је за савјетника начелника Општине Братунац именован Александар Петровић који је предавач на Универзитету у Источном Сарајеву, те да исти прима накнаду као савјетник. Даље се наводи да именовани члан Управног одбора Јавне установе чији је оснивач Општина Братунац те да је оснивач и уредник портала „Деспотовина“ која је добила да медијски прати активности Општинске управе и из буџета Општине су добили средства за ту намјену. У иницијативи се даље наводи да je Александар Петровић, савјетник начелника Општине Братунац, члан разних комисија што је у супротности са Законом о спречавању сукоба интереса у органима власти Републике Српске те да својим дјеловањем утиче на повлашћени положај свог удружења као и људи блиских себи а што је у супротности са чланом 9. наведеног Закона.

Комисија је донијела Одлуку о покретању поступка за утврђивање постојања сукоба интереса против Александра Петровића, те затражила од именованог да се изјасни о наводима из иницијативе, као и да приложи доказе које сматра релевaнтним.

Дана 31.12.2021. године, Комисија је запримила изјашњење Александра Петровића у којем наводи да је дана 12.02.2021. године именован за савјетника начелника општине Братунац, на основу Рјешења број: 02-020-112-6/2021 од дана 12.02.2021. године. Даље наводи да је радни однос у Општинској управи Братунац засновао по основу Уговора о допунском раду, број: 02-020-325/2021 од 01.06.2021. године. У прилогу изјашњења именовани је доставио наведено Рјешење и Уговор о допунском раду.

Александар Петровић даље у свом изјашњењу наводи да је именовање за савјетника начелника Општине Братунац и заснивање радног односа по основу Уговора о допунском раду извршено у складу са чланом 207. Законом о раду („Службени гласник Републике Српске“, број:1/16).

Именовани у изјашњењу наводи да је запослен од октобра 2021. године на Филозофском факултету на Палама, најприје као виши асистент, а затим као доцент на Катедри за германистику.

У изјашњењу даље наводи да је члан Удружења грађана „Деспотовина“ Сребреница чији је предсједник Александар Ћирковић, те да Удружење остварује накнаду из буџета Општине Братунац у износу од 6.000,00 КМ за медијско праћење рада Општине Братунац као и сједница Скупштине општине Братунац, те наводи да самим тим није прекршен члан 8., као ни члан 9. Закона о спречавању сукоба интереса у органима власти Републике Српске

У изјашњењу се наводи да су нетачни наводи да је исти члан надзорног одбора јавног предузећа те да је из свега наведеног у изјашњењу јасно да је анонимна пријава неоснована те да исту треба одбацити.

Дана 11.02.2022. године Комисија је упутила допис број: 02-1362-С/21/22-3, О.С. начелнику одјељења за финансије Општине Братунац у којем тражи податак да ли су из буџета Општине Братунац у периоду од 12.02.2021. године до данас издвојена средства за Удружења грађана „Деспотовина“ Сребереница и ако јесу у којем износу. Истим дописом је тражена достава података да ли су планирана средства за наведено Удружење у буџету Општине Братунац за текућу 2022. годину и ако јесу у којем износу те да се доставе Одлуке на основу којих су наведена издвајања одобрена или планирана.

Комисија је дана 11.02.2022. године упутила допис број: 02-1362-С/21/22-4, О.С. предсједнику Удружења грађана „Деспотовина“ Сребреница у којем тражи податке о начину финансирања наведеног Удружења, структури Удружења, те податак да ли и коју функцију обавља Александар Петровић.

Истог дана 11.02.2022. године Комисија је упутила допис број: 02-1362-С/21/22-5, О.С. Министраству финансија Републике Српске у којем тражи податак да ли су из буџета Републике Српске у периоду од 12.02.2021. године до данас издвојена средства за Удружења грађана „Деспотовина“ Сребреница и ако јесу у којем износу. Истим дописом је тражена достава података да ли су планирана средства за наведено Удружење у буџету Републике Српске за текућу 2022. годину и ако јесу у којем износу.

Дана 28.02.2022. године Комисија је запримила допис Министарства финансија Републике Српске у којем се наводи да увидом у трезорски систем пословања утврдили да није било исплата из буџета Републике Српске у периоду од 12.02.2021. године за Удружења грађана „Деспотовина“ Сребреница. Такође, Буџетом Републике Српске за 2022. годину нису планирана средства за наведено Удружење. У допису Министарства финансија Републике Српске напомињу да наведено Удружење може аплицирати за додјелу средстава гранта код ресорно надлежног Министарства које у свом буџету има планирана средства за додјелу грантова удружењима, а расподјела истих се врши у складу са Методологијом управљања грантовима за програме и пројекте који се финансирају или суфинансирају средствима буџета Републике Српске.

Комисија је дана 02.03.2022. године запримила допис Александра Петровића, члана Удружења грађана „Деспотовина“ Сребреница у којем се наводи да Удружење финансира на основу добровољних прилога, прихода од имовине и права, јавних буџета, прихода по основу вршења дјелатности, донација и осталих прихода. У допису Александар Петровић, савјетник начелника Општине Братунац, наводи да ни у једном од начина финансирања, ниједан члан Удружења, па ни он лично, не учествује у доношењу одлуке о финансирању нити о додјели средстава Удружењу. У допису се даље наводи да Удружење има Скупштину, а њен предсједник је истовремено и предсједник Удружења. У наведеном допису се наводи да је Александар Петровић члан Скупштине удружења.

Дана 07.03.2022. године Комисија је запримила допис начелника Општине Братунац у којем се наводи да је дана 15.06.2021. године закључила Уговор о пружању услуга медијског праћења значајних активности и догађаја на подручју Општине Братунац са Удружењем грађана „Деспотовина“ Сребреница, број: 02-020-57-21/21 од 15.06.2021. године, које је у том тренутку заступао предсједник Скупштине Удружења грађана „Деспотовина“ Сребреница, Александар Петровић, доктор књижевно-историјских наука, Именовани је данас члан Скупштине Удружења грађана „Деспотовина“ Братунац, а предсједник именованог Удружења грађана је Александар Ћирковић. У допису се даље наводи да буџетом Општине Братунац за 2022. годину за наведено Удружење су планирана средства у износу од 6.000,00 КМ, на годишњем нивоу, односно по 500,00 КМ на мјесечном нивоу, што је видљиво и Уговором који су доставили у прилогу дописа.

Увидом у Уговор о пружању услуга медијског праћења значајних активности и догађаја на подручју Општине Братунац, број: 02-020-57-21/21 од дана 15.06.2021. године, може се утврдити следеће:

* Уговор је склопљен између Општине Братунац, коју заступа начелник Општине Срђан Ранкић и Удружењем грађана „Деспотовина“ Сребреница, које заступа предсједник Скупштине Удружења Александар Петровић;
* Уговор је закључен дана 15.06.2021, године;
* Уговор се закључује на период од 12 мјесеци, почев од 15.06.2021. до 15.06.2022. године;
* Укупна вриједност уговора, са ПДВ-ом је 6.000,00 КМ, односно 500,00 КМ мјесечно;

Увидом и анализом прикупљених доказа, утврђено је следеће чињенично стање:

* Александар Петровић обавља функцију савјетника начелника Општине Братунац и члан је Скупштине Удружења грађана „Деспотовина“ Сребреница.
* Александар Петровић је запослен од октобра 2021. године на Филозофском факултету на Палама, најприје као виши асистент, а затим као доцент на Катедри за германистику. Законом о спречавању сукоба интереса у органима власти Републике Српске јавне установе *a priori* нису третиране, те самим тим лице може да буде савјетник у јединици локалне самоуправе и да буде запослен у јавној установи.
* Утврђено је да се за Удружење грађана „Деспотовина“ Сребреница из буџета Општине Братунац на основу Уговора број: 02-020-57-21/21 од дана 15.06.2021. године издвајају средства Општине Братунац у износу од 6.000,00 КМ на годишњем нивоу, односно 500,00 КМ на мјесечном нивоу.
* Утврђено је да уговор склопљен између Општине Братунац, коју је заступао начелник Општине, и Удружења грађана „Деспотовина“ Сребреница, коју је заступао Александар Петровић који је тада био предсједник наведеног Удружења а тренутно је члан истог.

Чланом 8. став 1. Закона о спречавању сукоба интереса у органима власти Републике Српске је прописано да изабрани представници, носиоци извршних функција и савјетници не могу бити чланови органа, предсједници или директори удружења или фондација која се финансирају из буџета Републике или јединице локалне самоуправе у укупном годишњем износу већем од 100.000 КМ.

Сходно наведеном, Александар Петровић, савјетник начелника Општине Братунац није прекршио члан 8. став 1. Закона о спречавању сукоба интереса у органима власти Републике Српске.

На основу проведеног поступка, Комисија је донијела одлуку као у изреци, из следећих разлога:

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 2. Закона о спречавању сукоба интереса у органима власти Републике Српске прописано је да сукоб интереса постоји у ситуацијама у којима изабрани представник, носилац извршне функције или савјетник има приватни интерес који је такав да може утицати или изгледа да може утицати, на непристрасно и објективно вршење његове дужности, а приватни интерес укључује било коју предност за њега или његову породицу и др. лица или организације са којима је он имао или има пословне, политичке и друге везе.

Чланом 3. Закона о спречавању сукоба интереса у органима власти Републике Српске прописани су принципи дјеловања, између којих је и да су изабрани представници у обављању јавне функције дужни да се понашају савјесно и одговорно, законито, непристрасно и часно, придржавати се принципа одговорности, поштења, савјесности, отворености и вјеродостојности, те да се придржавају етике позива и функције коју обављају; да у обављању јавне функције не смију свој приватни интерес стављати изнад јавног; не смију користити јавну функцију за личну добит или добит лица које је са њима повезано и не смију бити ни у каквом односу зависности према лицима која би могла утицати на њихову објективност.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је савјетник начелника „изабрани представник“, као такав је третиран Законом о спречавању сукоба интереса у органима власти РС и тај закон се примјењује на „изабране представнике“.

Чланом 9. Закона о спречавању сукоба интереса у органима власти Републике Српске прописано је сљедеће:

„Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције;

б) примити додатну накнаду за извршавање послова у дјелокругу јавних функција;

в) тражити, прихватити или примити вриједност или услугу ради гласања о било којем питању или утицати на одлуку неког органа или лица;

г) обећати запослење или неко друго право у замјену за поклон или обећање поклона;

д) привилеговати лица ради страначког или другог опредјељења или због поријекла, личних или породичних веза;

ђ) одбити увид у своје финансијско стање, на захтјев надлежног органа;

ж) утицати на добивање послова или наруџби од органа власти у циљу стицања материјалне или нематеријалне користи за себе или другога;

з) користити повлашћене информације о раду органа власти ради личне користи или користи других лица и

и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.“

У конкретном случају, савјетник начелника Општине Братунац Александар Петровић, у име Удружења грађана „Деспотовина“ Сребреница, чији је био предсједник у тренутку потписивања Уговора, склопио је Уговор са Општином Братунац о пружању услуга медијског праћења значајних активности и догађаја на подручју Општине Братунац. Потписивањем наведеног Уговора савјетник начелника Александар Петровић је поступао супротно члану 9, тачка ж) Закона о спречавању сукоба интереса у органима власти Републике Српске.

Због свега напријед утврђеног, одлучено је као у диспозитиву овог рјешења.

Поука о правном средству:

Против овог рјешења незадовољна странка може у року од 15 (петнаест) дана од дана пријема овог рјешења, поднијети жалбу Комисији за жалбе. Жалба се подноси путем ове Комисије, на адресу Републичка комисија за утврђивање сукоба интереса у органима власти Републике Српске, Трг јасеновачких жртава бр. 4, 78000 Бања Лука.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. Општина Братунац, н/р савјетника начелника Општине Братунац Александра Петровића, 75 420 Братунац
2. С. С.
3. У спис предмета
4. а/а