

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-288-С/21/22-6, О.С.

Датум: 07.04.2022. године

На основу члана 15. под а) и в) Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), Републичка комисија за утврђивање сукоба интереса у органима власти Републике Српске, на сједници одржаној дана 07.04.2022. године, у предмету утврђивања сукоба интереса против Чедомира Лујановића из Угљевика, донијела је

**РЈЕШЕЊЕ**

Утврђује се да је изабрани представник Чедомир Лујановић, одборник у Скупштини општине Угљевик и запослен у Општинској управи Угљевик као руководилац техничке службе, починио повреду члана 10. Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), с обзиром да је у предметном поступку утврђено да није поднио оставку на неспојиву функцију најкасније један дан прије преузимања јавне функције

Образложење

Републичкој комисији за утврђивање сукоба интереса у органима власти Републике Српске (у даљем тексту: Комисија), дана 29.03.2021. године, достављена је иницијатива за утврђивање постојања сукоба интереса за Чедомира Лујановића, одборнике у Скупштини општине Угљевик.

У иницијативи се наводи да је Чедомир Лујановић изабран за одборника у Скупштини општине Угљевик, а да је истовремено запослен у Општинској управи на мјесту руководиоца техничке службе, што је у супротности и са Статутом општине Угљевик и са члана 10. Закона о спречавању сукоба интереса у органима власти Републике Српске.

Као докази достављени су: сазив 1. конститутивне сједнице СО Угљевик број 01-013-4/21 од 27.01.2021. године, сазив ванредне сједнице СО Угљевик број 01-013-5/21 од 27.01.2021. године, извод из записника са 1. конститутивне сједнице СО Угљевик од 28.01.2021. године, извод из записника са ванредне сједнице СО Угљевик од 28.01.2021. године и Одлука о проглашењу мандата одборника СО Угљевик број 01-111-21/21 од 28.01.2021. године.

Како је у питању исто лице против којег је поднешено више иницијатива, а исто је чињенично стање и исти правни основ, сходно члану 115. Закона о општем управном поступку, Комисија је донијела Закључак број 02-288-С/21-1 од 14.04.2021. године о спајању наведених поступака, те ће се водити један јединствени поступак за утврђивање постојања сукоба интереса за одборника у Скупштини општине Угљевик Чедомира Лујановића.

Дана 28.12.2021. године Комисија је донијела одлуку о покретању поступка за утврђивање постојања сукоба интереса против Чедомира Лујановића

Чедомир Лујановић је доставио свој одговор на иницијативу дана 20.01.2022. године у којем наводи да је запослен у територијално ватрогасно-спасилачкој јединици Општине Угљевик, а да на сједницама СО Угљевик није гласао о питањима која се тичу територијално ватрогасно-спасилачке јединице. Наводи да је ова неспојивост прописана чланом 45. Закона о службеницима и намјештеницима у органима јединице локалне самоуправе, те да ако се утврде ове неспојивости градоначелник, односно начелник општине након спроведеног поступка за утврђивање неспојивости доноси рјешење о престанку радног односа службеника. Дакле, надлежни орган за поступање је градоначелник/начелник општине. У погледу члана 10. Закона о спречавању сукоба интереса у органима власти Републике Српске, наводи да према одредбама овог закона ова неспојивост није прописана, те је неосновано позивати се на неспојивост по овом закону и одредбу чл. 10. Закона о спречавању сукоба интереса у органима власти Републике Српске.

У поступку прибављања доказа, Комисија је прибавила и следеће доказе: допис Пореске управе РС, ПЦ Бијељина, ПЈ Угљевик број 06/1.05/0804-052.4-1703/2022 од 10.02.2022. године и допис начелника Општине Угљевик број 02-052-18/22 од 15.02.2022. године.

Увидом и анализом прикупљених доказа, који су релевантни за ову правну ствар, утврђено је следеће чињенично стање:

* Увидом у Одлуку о проглашењу мандата одборника СО Угљевик број 01-111-21/21 од 28.01.2021. године, утврђено је да је проглашен мандат Чедомира Лујановића, одборника Скупштине општине Угљевик, дана 28.01.2021. године, изабран на локалним изборима одржаним 15.11.2020. године
* Увидом у допис Пореске управе РС, ПЦ Бијељина, ПЈ Угљевик број 06/1.05/0804-052.4-1703/2022 од 10.02.2022. године, утврђено је да Чедомир Лујановић има пријаву осигурања, основ осигурања „радни однос“ код Општине Угљевик од 10.10.2016. године и пријаву осигурања, основ осигурања „изабрана или именована личност“ код Општине Угљевик од 15.12.2020. године
* Увидом у допис начелника Општине Угљевик број 02-052-18/22 од 15.02.2022. године, утврђено је да је Чедомир Лујановић запослен у Општинској управи Угљевик у Територијалној ватрогасној јединици на радном мјесту руководилац техничке службе, статус намјештеник.

На основу проведеног поступка, Комисија је донијела одлуку као у диспозитиву, из следећих разлога:

## Прије свега, у члану 69. Устава Републике Српске ("Сл. гласник РС", бр. 21/92, 28/94, 8/96, 13/96, 15/96, 16/96, 21/96, 21/02, 26/02, 30/02, 31/02, 69/02, 31/03, 98/03, 115/05, 117/05 и 48/11 и "Сл. гласник БиХ", бр. 73/19) прописано је да се државна власт у Републици организује на начелу подјеле власти.

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 2. Закона о спречавању сукоба интереса у органима власти Републике Српске прописано је да сукоб интереса постоји у ситуацијама у којима изабрани представник, носилац извршне функције или савјетник има приватни интерес који је такав да може утицати или изгледа да може утицати, на непристрасно и објективно вршење његове дужности, а приватни интерес укључује било коју предност за њега или његову породицу и др. лица или организације са којима је он имао или има пословне, политичке и друге везе.

Чланом 3. Закона о спречавању сукоба интереса у органима власти Републике Српске прописани су принципи дјеловања, између којих је и да су изабрани представници у обављању јавне функције дужни да се понашају савјесно и одговорно, законито, непристрасно и часно, придржавати се принципа одговорности, поштења, савјесности, отворености и вјеродостојности, те да се придржавају етике позива и функције коју обављају; да у обављању јавне функције не смију свој приватни интерес стављати изнад јавног; не смију користити јавну функцију за личну добит или добит лица које је са њима повезано и не смију бити ни у каквом односу зависности према лицима која би могла утицати на њихову објективност.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је одборник у скупштини локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на „изабране представнике“.

Чланом 10. Закона о спречавању сукоба интереса у органима власти Републике Српске прописано је да су изабрани представници, носиоци извршних функција и савјетници дужни поднијети оставку на сваку од неспојивих функција и послова најкасније један дан прије преузимања јавне функције.

Ова материја, у погледу неспојивости, регулисана је Законом о службеницима и намјештеницима у органима јединице локалне самоуправе („Службени гласник Републике Српске“, бр. 97/16). Прије свега, у чл. 7. став 2. прописано је да се на права и дужности намјештеника примјењује одредбе овог закона које се односе на начела дјеловања, права и дужности, радно вријеме, одморе и одсуства, неспојивост, пробни рад, оцјену рада, распоређивање, трајање радног односа, проглашавање вишком, одговорност, мировање права из радног односа, дисциплинску и материјалну одговорност, заштиту права, управљање људским ресурсима, премјештање, преузимање и разлоге за престанак радног односа, осим разлога из чл. 141. тачка 16) овог закона, а на права и дужности које нису уређене овим законом примјењују се Закон о раду, општи колективни уговор и Посебни колективни уговор.

Чл. 45. став 1. Закона о службеницима и намјештеницима у органима јединице локалне самоуправе прописује да службеник не може обављати дужности, активности или бити на положају који су неспојиви са његовим службеним дужностима. Ставом 2. је регулисано да службеник не може: 1) бити оснивач или члан органа политичке странке, 2) бити члан надзорног и управног одбора правног лица чији је оснивач јединица локалне самоуправе или Република или 3) обављати функцију одборника у скупштини јединице локалне самоуправе, нити извршну функцију у органима власти Републике.

Комисија овом приликом скреће пажњу и на чињеницу да када је лице одборник у скупштини и службеник/намјештеник у локалној самоуправи, Централна изборна комисија БиХ (у даљем тексту: ЦИК БиХ) одлуком одузима мандат сходно члану 1.8. ставови 2. и 4. Изборног закона БиХ („Службени гласник БиХ“, бр. 23/01, 7/02, 9/02, 20/02, 25/02, 4/04, 20/04, 25/05, 77/05, 11/06, 24/06, 33/08, 37/08, 32/10, 48/11, 63/11, 18/13, 7/14, 31/16, 54/17 и 41/20). Ради се о уставном принципу који прописује неспојивост законодавне и извршне власти, те је надлежност за одузимања мандата у овим случајевима на ЦИК-у БиХ, а давање отказа за вршење извршне власти је на начелнику/градоначелнику дате локалне самоуправе*.*

Према томе, Комисија је дужна упозорити на све одредбе које указују на положај лица из члана 4. Закона о спречавању сукоба интереса у органима власти Републике Српске (а што одборник у локалној скупштини свакако јесте) и на неспојивост која је у овом случају очита према уставу и законима.

Због свега наведеног, Комисија сматра да има основа да се ради о неспојивости функција, што је према члану 45. Закона о службеницима и намјештеницима у органима јединице локалне самоуправе изричито прописано, као и према члану 1.8. Изборног закона БиХ. ЦИК БиХ је једина надлежна за одузимање одборничког мандата, а питање извршне функције, тј. престанка рада на извршној функцији рјешава начелник.

На основу напријед наведених чињеница, одлучено је као у диспозитиву рјешења.

Комисија доставља ово рјешење и начелнику општине због његове надлежности у овом случају неспојивости у локалној самоуправи, управној инспекцији која врше надзор над примјеном Закона о службеницима и намјештеницима у органима јединице локалне самоуправе, као и ЦИК БиХ као јединој недлажној за одузимање мандата.

Поука о правном средству:

Против овог Рјешења може се изјавити ПРЕДСЈЕДНИЦА КОМИСИЈЕ

жалба Комисији за жалбе у року од Обренка Слијепчевић

15 (петнаест) дана од дана пријема

овог Рјешења. Жалба се подноси

путем ове Комисије.

Доставити:

1. Скупштина општине Угљевик, н/р одборника Чедомира Лујановића, Трг Д. Михајловића бб, 76 330 Угљевик
2. Адвокат М. С.
3. Б. Л.
4. Ц. Н.
5. Општина Угљевик, н/р начелнику општине Василију Перићу, Трг Д. Михајловића бб, 76 330 Угљевик
6. Управна инспекција, Трг Републике Српске бр. 1, 78 000 Бања Лука
7. Централна изборна комисија БиХ, Ул. Данијела Озме бр. 7, 71 000 Сарајево
8. У спис предмета