

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-1781-С/21/22-4, О.С.

Датум: 07.04.2022. године

На основу члана 15. под а) и в) Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), Републичка комисија за утврђивање сукоба интереса у органима власти Републике Српске, на сједници одржаној дана 07.04.2022. године, у предмету утврђивања сукоба интереса за Недељка Марковића, донијела је

**РЈЕШЕЊЕ**

Утврђује се да се Недељко Марковић, одборник у Скупштини општине Угљевик, не налази у сукобу интереса.

Образложење

Републичка комисија за утврђивање сукоба интереса у органима власти Републике Српске (у даљем тексту: Комисија), дана 05.11.2021. године, донијела је одлуку о покретању поступка за утврђивање постојања сукоба интереса против Недељка Марковића, по службеној дужности, на основу достављеног финансијског извјештаја. Поступак је покренут обзиром на финансијски извјештај у којем је наведено да лице истовремено обавља функцију одборника у локалној самоуправи, да је члан надзорног одбора у јавном предузећу и да је руководилац службе у другом јавном предузећу.

Дана 23.11.2021. године Недељко Марковић је доставио одговор на иницијативу у којем наводи да је дипл. инг. електротехнике, запослен у зависном предузећу МХ „Електропривреда Републике Српске“ Матично предузеће а.д. Требиње, ЗЕДП „Електро-Бијељина“ а.д. Бијељина, у техничком сектору као руководилац службе. Тренутно је в.д. члана Надзорног одбора у предузећу „Термонова“ д.о.о. које послује у саставу Електропривреде РС , а чији је оснивач Рудник и термоелектрана Угљевик. С тога, предузеће у којем је в.д. члана Надзорног одбора није основала јединица локалне самоуправе. На сједници СО Угљевик, када је индиректно било гласање о питању које се тиче рада предузећа у којем је в.д. члана Надзорног одбора, изузео се од гласања.

У прилогу је достављено Рјешење о регистрацији Окружног привредног суда у Бијељини, број: 059-0-Рег-17-000 827 од 14.08.2017. године.

У поступку прибављања доказа, Комисија је прибавила и следеће доказе: допис ЗЕДП „Електро-Бијељина“ а.д. Бијељина, број: 1392-1/22 од 14.02.2022. године; Уговор о раду, број: 6007-3/20 од 28.12.2020. године и Одлуку о оснивању Електропривредног предузећа „Електро-Бијељина“ Бијељина.

Увидом и анализом прикупљених доказа, који су релевантни за ову правну ствар, утврђено је следеће чињенично стање:

* Увидом у Рјешење о регистрацији Окружног привредног суда у Бијељини, број: 059-0-Рег-17-000 827 од 14.08.2017. године, утврђено је да је оснивач „ТЕРМО НОВА“ д.о.о. Угљевик- Мјешовити холдинг „Електропривреда РС“ Требиње, Зависно предузеће „Рудник и Термоелектрана Угљевик“ а.д. Угљевик
* Увидом у допис ЗЕДП „Електро-Бијељина“ а.д. Бијељина, број: 1392-1/22 од 14.02.2022. године и Уговора о раду, број: 6007-3/20 од 28.12.2020. године, утврђено је да је Недељко Марковић запослен у овом привредном друштву на радно мјесто руководилац Службе за политике, норме и техничку подршку у Сектору за теренске операције од 01.01.2021. године, а да ЗЕДП „Електро-Бијељина“ а.д. Бијељина послује у оквиру МХ „Електропривреда РС“ МП а.д. Требиње, чији је оснивач Република Српска

На основу проведеног поступка, Комисија је донијела одлуку као у изреци, из следећих разлога:

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 2. Закона о спречавању сукоба интереса у органима власти Републике Српске прописано је да сукоб интереса постоји у ситуацијама у којима изабрани представник, носилац извршне функције или савјетник има приватни интерес који је такав да може утицати или изгледа да може утицати, на непристрасно и објективно вршење његове дужности, а приватни интерес укључује било коју предност за њега или његову породицу и др. лица или организације са којима је он имао или има пословне, политичке и друге везе.

Чланом 3. Закона о спречавању сукоба интереса у органима власти Републике Српске прописани су принципи дјеловања, између којих је и да су изабрани представници у обављању јавне функције дужни да се понашају савјесно и одговорно, законито, непристрасно и часно, придржавати се принципа одговорности, поштења, савјесности, отворености и вјеродостојности, те да се придржавају етике позива и функције коју обављају; да у обављању јавне функције не смију свој приватни интерес стављати изнад јавног; не смију користити јавну функцију за личну добит или добит лица које је са њима повезано и не смију бити ни у каквом односу зависности према лицима која би могла утицати на њихову објективност.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је одборник у скупштини локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на „изабране представнике“.

Чланом 5. став 1. Закона о спречавању сукоба интереса у органима власти Републике Српске прописано је да изабрани представници, носиоци извршних функција и савјетници не могу, у вријеме док врше јавну функцију и три мјесеца након престанка јавне функције, бити чланови надзорног одбора или директори јавних предузећа. Ставом 3. је регулисано да одредбе ст. 1. и 2. овог члана за изабране представнике, носиоце извршних функција и савјетнике у јединицама локалне самоуправе односе се само на јавна предузећа које је основала јединица локалне самоуправе у којој изабрани представник, носилац извршне функције или савјетник врше функцију.

Недељко Марковић је у ЗЕДП „Електро-Бијељина“ а.д. Бијељина запослен у техничком сектору као руководилац службе, а при томе ово предузеће послује у оквиру МХ „Електропривреда РС“ МП а.д. Требиње, чији је оснивач Република Српска. Дакле, како оснивач овог предузећа није јединица локалне самоуправе, то овај случај не потпада под одредбу члана 5. Закона о спречавању сукоба интереса у органима власти Републике Српске.

У привредном друштву „ТЕРМО НОВА“ д.о.о. Угљевик обавља функцију в.д. члана Надзорног одбора, али како ни ово предузеће није основала јединица локалне самоуправе, нити оно не потпада под одредбу члана 5. Закона о спречавању сукоба интереса у органима власти Републике Српске.

На основу напријед наведених чињеница, одлучено је као у диспозитиву рјешења.

Поука о правном средству:

Против овог Рјешења може се изјавити ПРЕДСЈЕДНИЦА КОМИСИЈЕ

жалба Комисији за жалбе у року од Обренка Слијепчевић

15 (петнаест) дана од дана пријема

овог Рјешења. Жалба се подноси

путем ове Комисије.

Доставити:

1. Скупштина општине Угљевик, н/р одборника Недељка Марковића, Ул. Његошева 3/7, 76 330 Угљевик
2. У спис предмета