

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-1833-С-1/21/22-5, О.С.

Датум: 07.04.2022. године

На основу члана 15. под а) и в) Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), Републичка комисија за утврђивање сукоба интереса у органима власти Републике Српске, на сједници одржаној дана 07.04.2022. године, у поступку утврђивања сукоба интереса за изабраног представника Мочевић Сање донијела је

**РЈЕШЕЊЕ**

Утврђује се да се изабрани представник Мочевић Сања, одборник у Скупштини општине Сребреница, не налази у сукобу интереса.

Образложење

Републичкој комисији за утврђивање сукоба интереса у органима власти Републике Српске (у даљем тексту: Комисија), дана 19.11.2021. године, достављена је иницијатива за утврђивање постојања сукоба интереса за Мочевић Сање, одборника у Скупштини општине Сребреница.

У иницијативи се наводи да је Мочевић Сања, одборник у Скупштини општине Сребреница, уједно и на позицији директора ЈУ Основна школа „Коста Тодоровић“ Скелани, која се значајним дијелом финансира из буџета општине Сребреница, те да њен утицај и гласање у општинском парламенту може утицати на непристрасно и објективно вршење њене дужности.

Дана 10.12.2021. године Комисија је донијела одлуку о покретању поступка за утврђивање постојања сукоба интереса за Мочевић Сању, те јој је доставила иницијативу на изјашњење.

Дана 30.12.2021. године Мочевић Сања је доставила одговор на иницијативу у којем наводи да сматра да су наводи из иницијативе неосновани. Наводи да је тачно да обавља функцију директора ЈУ Основна школа „Коста Тодоровић“ Скелани чије је сједиште на подручју општине Сребреница, чији је оснивач је у име Републике, Влада Републике Српске. Наводи да школа има статус јавне установе и финансира се из Буџета Републике Српске. Приједлог за буџет, односно неопходна средства за рад школа достављају Министарству просвете и културе. Даље наводи, да од ресорног министарства добијају почетком календарске године одређени износ средстава на име материјалних трошкова, те да је главни извор финансија за рад школе наведено министарство. Такође, наводи да је чланом 168. Закона о основном васпитању и образовању прописано да се средства за рад школе коју оснива Република обезбјеђују из буџета Републике, буџета јединице локалне самоуправе на чијем подручју се школа налази, као и из других извора, с тим да јединица локалне самоуправе обезбјеђује средства за такмичење ученика на општинском и регионалном нивоу, те трошкове материјалног пословања. У прилогу је између осталог достављено и Рјешење о регистрацији бр. 059-0-Рег-12-000 784 од 16.10.2012. године, Одлука о усклађивању акта о оснивању Јавне установе Основна школа „Коста Тодоровић“ Скелани, бр. 01/1-012-2-1698/12 од 5.7.2021. године, Извод из буџета општине Сребреница за 2020. и 2021. годину.

Комисија је дана 28.02.2022. године упутила допис Скупштини општине Сребреница ради достављања података да ли је Мочевић Сања гласала по било којем питању везано за ЈУ Основна школа „Коста Тодоровић“ Скелани од тренутка преузимања одборничког мандата.

Дана 15.03.2022. година Комисија је запримила допис из Скупштине општине Сребреница у којем је наведено да се на дневном реду Скупштине општине Сребреница од тренутка потврђивања Локалних избора за локалну јединицу Сребреница и тренутка додјеле мандата Сањи Мочевић, ниједна тачка није односила на било које питање везано за ЈУ Основна школа „Коста Тодоровић“ Скелани.

Увидом и анализом доказа утврђено је следеће чињенично стање:

* Сања Мочевић, обавља функцију директора Основне школе „Коста Тодоровић“ Скелани, која има статус јавне установе, чији је оснивач Влада Републике Српске;
* Од дана потврђивања мандата, на сједницама Скупштине општине Сребреница на дневном реду није била тачка везана за ову јавну установу.

На основу проведеног поступка, Комисија је донијела одлуку као у диспозитиву, из следећих разлога:

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је одборник у скупштини локалне самоуправе „изабрани представник“, као такав је третиран Законом о спречавању сукоба интереса у органима власти РС и тај закон се примјењује на „изабране представнике“.

Законом о спречавању сукоба интереса у органима власти Републике Српске јавне установе *a priori* нису третиране, те самим тим лице може да буде одборник у јединици локалне самоуправе и директор јавне установе.

Међутим, одборник у јединици локалне самоуправе својим дјеловањем не смије прекршити одредбе члана 3. и члана 9. Закона о спречавању сукоба интереса у органима власти Републике Српске и на тај начин остварити било коју предност за себе или јавну установу у којој је директор.

Чланом 3. став 1. Закона о спречавању сукоба интереса у органима власти Републике Српске прописано је да су изабрани представници, носиоци извршних функција и савјетници у обављању јавне функције дужни да се понашају савјесно и одговорно, законито, непристрасно и часно, те да се придржавају принципа одговорности, поштења, савјесности, отворености и вјеродостојности, те етике позива и функције коју обављају. Ставом 2. прописано је да свој приватни интерес не смију стављати изнад јавног интереса, док је ставом 4. прописано да не смију користити јавну функцију за личну добит или добит лица које је са њима повезано и не смију бити ни у каквом односу зависности према лицима која би могла утицати на њихову објективност.

Чланом 9. Закона о спречавању сукоба интереса у органима власти Републике Српске прописано је сљедеће:

„Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције;

б) примити додатну накнаду за извршавање послова у дјелокругу јавних функција;

в) тражити, прихватити или примити вриједност или услугу ради гласања о било којем питању или утицати на одлуку неког органа или лица;

г) обећати запослење или неко друго право у замјену за поклон или обећање поклона;

д) привилеговати лица ради страначког или другог опредјељења или због поријекла, личних или породичних веза;

ђ) одбити увид у своје финансијско стање, на захтјев надлежног органа;

ж) утицати на добивање послова или наруџби од органа власти у циљу стицања материјалне или нематеријалне користи за себе или другога;

з) користити повлашћене информације о раду органа власти ради личне користи или користи других лица и

и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.“

На основу спроведеног поступка утврђено је да није дошло до повреде одредаба Закона о спречавању сукоба интереса у органима власти Републике Српске, те је одлучено као у диспозитиву рјешења.

Поука о правном средству:

Против овог Рјешења може се изјавити ПРЕДСЈЕДНИЦА КОМИСИЈЕ

жалба Комисији за жалбе у року од Обренка Слијепчевић

15 (петнаест) дана од дана пријема

овог Рјешења. Жалба се подноси

путем ове Комисије.

Доставити:

1. Скупштина општине Сребреница, н/р одборника Сање Мочевић, Сребреничког одреда бб, 75 430 Сребреница
2. У спис предмета