

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail:** [**kontakt@sukobinteresa-rs.org**](mailto:kontakt@sukobinteresa-rs.org)

Број: 02-1833-С-4/21/22-6, О.С.

Датум: 07.04.2022. године

На основу члана 15. под а) и в) Закона о спречавању сукоба интереса у органима власти Републике Српске („Службени гласник Републике Српске“, број: 73/08 и 52/14), Републичка комисија за утврђивање сукоба интереса у органима власти Републике Српске, на сједници одржаној дана 07.04.2022. године, у предмету против Милоша Миловановића, одборника у Скупштини општине Сребреница, донијела је

**РЈЕШЕЊЕ**

Утврђује се да се Милош Миловановић, одборник у Скупштини општине Сребреница, не налази у сукобу интереса.

Образложење

Републичкој комисији за утврђивање сукоба интереса у органима власти Републике Српске (у даљем тексту: Комисија), дана 19.11.2022. године, достављена је иницијатива за утврђивање постојања сукоба интереса више одборника у Скупштини општине Сребреница.

У дијелу иницијативи се наводи да је Милош Миловановић, одборник у Скупштине општине Сребреница, а истовремено и директор Комуналног предузећа „Полет“ Сребреница, чије је оснивач општина Сребреница.

Дана 26.11.2021. године Комисија је запримила и од В. С. иницијативу за утврђивање сукоба интереса против Милоша Миловановића, одборника у Скупштини општине Сребреница, и протоколисала под бројем: 02-1850-С/21, О.С.

У иницијативи се наводи да је Милош Миловановић, одборник у Скупштини општине Сребреница и в.д директора Комуналног предузећа „Полет“ а.д. Сребреница те да наведену дужност обавља без престанка већ двије године и то са ССС иако је за то радно мјесто тј. директора потребно минимално ВСС.

У иницијативи се даље наводи да предсједник Надзорног одбора Комуналног предузећа „Полет“ а.д. Сребреница потписао Одлуку о именовању истог на позицију в.д. директора, која није у складу са Законом и Статутом предузећа, те одбија већ двије године да распише конкурс за избор директора у складу са Законом и Статутом и тиме омогућава противправну имовинску корист в.д. директора, који је себи исплаћивао плате и друге накнаде по коефицијенту за ВСС чиме је проузроковао штету предузећу за велика финансијска средства.

Комисија је на сједници дана 10.12.2021. године донијела Закључак број: 02-1883-С-4/21-1, О.С. о спајању у јединствен поступак због истог чињеничног стања и истог правног основа.

На достављени Закључак, г. Ћамил Дураковић се изјаснио да није подносилац предметне иницијативе, те да је то урадило друго лице у његово име. Комисија је упутила допис г. Дураковићу да неће бити странка у поступку, те да ће Комисија наставити вођење поступка против лица наведених у иницијативи по службеној дужности.

Комисија је на сједници одржаној дана 28.01.2022. године донијела одлуку о покретању поступка за утврђивање постојања сукоба интереса против Милоша Миловановића, те доставила иницијативу на изјашњење.

Комисија је упутила допис Комуналном предузећу „Полет“ а.д. Сребреница, ради достављања сљедећих података:

* Да ли је господин Милош Миловановић запослен у Комуналном предузећу „Полет“ АД Сребреница?
* Ко обавља функцију директора или вршиоца дужности директора предузећа, те да доставе правни основ (Одлуку Надзорног одбора и уговор)?
* Имена чланова Надзорног одбора Комуналног предузећа „Полет“ АД Сребреница и правни основ.

Дана 16.02.2022. године Милош Миловановић је доставио одговор на иницијативу у којем наводи да 01.01.2022. године не обавља функцију ВД директора КП „Полет“ Сребреница, због именовања на позицију потпредсједника Скупштине општине Сребреница. У прилогу је доставио:

* Рјешење о избору потпредсједника СО Сребреница, број: 01-022-267/21 од 30.12.2021. године;
* Рјешење о заснивању радног односа, број: 01-022-268/21 од 30.12.2021. године;
* Одлука о разрјешењу дужности в.д. директора КП „Полет“ Сребреница број: 4/22 од 4.1.2022. године.

Комисија је дана 07.03.2022 године запримила допис КП „Полет“ а.д. Сребреница у којем је наведено да je Милош Миловановић запослен у том предузећу, на неодређено вријеме, на радном мјесту комерцијалиста. Од 11.4.2020. до 31.12.2021. године обављао је функцију вршиоца дужности директора, када је разријешен одлуком Надзорног одбора. Тренутно су права и обавезе из његовог радног односа у стању мировања, због обављања дужности потпредсједника СО Сребреница. У прилогу је достављена:

* Одлука о разрјешењу дужности в.д. директора КП „Полет“ Сребреница (г. Милоша Миловановића), број: 4/22 од 4.1.2022. године;
* Одлука о именовању вршиоца дужности директора КП „Полет“ а.д Сребреница (госпођа А. Д.), број: 5/22 од 04.01.2022. године;
* Уговор о обављању послова в.д. директора, број: 7/22 од 04.01.2022. године;
* Рјешење о именовању чланова Надзорног одбора КП „Полет“ а.д. Сребреница.

На основу проведеног поступка, Комисија је донијела одлуку као у диспозитиву, из следећих разлога:

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Сходно томе, како је одборник у скупштини локалне самоуправе „изабрани представник“, као такав је третиран Законом о спречавању сукоба интереса у органима власти РС.

У спроведеном поступку је утврђено да је Милош Миловановић обављао функцију вршиоца дужности директора КП „Полет“ а.д Сребреница. Функција вршиоца дужности директора није третирана Законом о спречавању сукоба интереса у органима власти Републике Српске, тако да обављањем наведене функције није дошло до повреде одредаба овог закона.

Такође, утврђено је да од 01.01.2022. године одборник Милош Миловановић не обавља више ову функцију, због именовања на функцију потпредсједника СО Сребреница.

На основу напријед наведених чињеница, одлучено је као у диспозитиву рјешења.

Поука о правном средству:

Против овог Рјешења може се изјавити ПРЕДСЈЕДНИЦА КОМИСИЈЕ

жалба Комисији за жалбе у року од Обренка Слијепчевић

15 (петнаест) дана од дана пријема

овог Рјешења. Жалба се подноси

путем ове Комисије.

Доставити:

1. Скупштина општине Сребреница, н/р одборника Милоша Миловановића, 75430 Сребреница
2. В. С.
3. У спис предмета
4. а/а