

**РЕПУБЛИКА СРПСКА**

**РЕПУБЛИЧКА КОМИСИЈА ЗА УТВРЂИВАЊЕ СУКОБА ИНТЕРЕСА**

**У ОРГАНИМА ВЛАСТИ РЕПУБЛИКЕ СРПСКЕ**

**Трг јасеновачких жртава 4, Бања Лука, тел: 051/360-221, факс: 051/360-224**

**www.sukobinteresa-rs.org, E-mail: kontakt@sukobinteresa-rs.org**

Број: 02-96-С/22-1, О.С.

Датум: 07.04.2022. године

**С. В.**

**Предмет**: Мишљење, доставља се

Републичка комисија за утврђивање сукоба интереса у органима власти Републике Српске (у даљем тексту: Комисија), дана 07.02.2022. године запримила је захтјев од стране С. В., за давање мишљења о постојању сукоба интереса ако: 1) члан Школског одбора испред локалне заједнице је уједно и одборник у Скупштини општине и директор Културног центра? и 2) је асистент у настави уједно и члан Школског одбора и члан Савјета родитеља?

Сходно наведеном, Комисија, на основу члана 16. став 4. Закона о спречавању сукоба интереса у органима власти Републике Српске („Службени гласник Републике Српске“, бр. 73/08 и 52/14) даје следеће мишљење:

Kомисија, на основу члана 16. став 4. Закона о спречавању сукоба интереса у органима власти Републике Српске, даје **своје мишљење о постојању сукоба интереса прописаног овим законом**. С тога, Комисија даје мишљење само за питања о постојању сукоба интереса која су регулисана законом на основу којег поступа- Закон о спречавању сукоба интереса у органима власти Републике Српске.

Чланом 1. став 1. Закона о спречавању сукоба интереса у органима власти Републике Српске прописано је да се овим законом уређују посебне обавезе изабраних представника, носилаца извршних функција и савјетника у органима власти Републике Српске и јединица локалне самоуправе у обављању јавне функције, а у циљу спречавања сукоба интереса.

Чланом 2. Закона о спречавању сукоба интереса у органима власти Републике Српске прописано је да сукоб интереса постоји у ситуацијама у којима изабрани представник, носилац извршне функције или савјетник има приватни интерес који је такав да може утицати или изгледа да може утицати, на непристрасно и објективно вршење његове дужности, а приватни интерес укључује било коју предност за њега или његову породицу и др. лица или организације са којима је он имао или има пословне, политичке и друге везе.

Чланом 4. под а) Закона о спречавању сукоба интереса у органима власти Републике Српске, прописано је да се „изабраним представницима“ сматрају: народни посланици у Народној скупштини РС, делегати у Вијећу народа РС и одборници у скупштинама јединица локалне самоуправе.

Дакле, како само у првом случају имамо особу која је одборник у Скупштини општине, **само на ту позицију се односи Закон о спречавању сукоба интереса у органима власти Републике Српске** и само у односу на ту позицију је Комисија дужна да даје мишљење о сукобу интереса.

Законом о спречавању сукоба интереса у органима власти Републике Српске („Сл. гласник РС“, бр. 73/08 и 52/14) јавне установе *a priori* нису третиране, самим тим не представља сукоб интереса када је лице директор Културног центра, као јавне установе, и када обавља функцију одборника у скупштини општине.

Међутим, одборник у јединици локалне самоуправе својим дјеловањем не смије прекршити одредбе члана 3. и члана 9. Закона о спречавању сукоба интереса у органима власти Републике Српске и на тај начин остварити било коју предност за себе или јавну установу у којој се он налази или члан његове породице.

Чланом 3. прописани су принципи дјеловања изабраних представника, између осталог, да не смију свој приватни интерес стављати изнад јавног. Не смију користити јавну функцију за личну добит или добит лица које је са њима повезано и не смију бити ни у каквом односу зависности према лицима која би могла утицати на њихову објективност.

Чланом 9. Закона о спречавању сукоба интереса у органима власти Републике Српске прописано је сљедеће:

„Осим ако је одредбама овог закона прописано другачије, изабраним представницима, носиоцима извршних функција и савјетницима забрањено је:

а) примити или захтјевати поклон, или обећање поклона или друге вриједности ради обављања јавне функције;

б) примити додатну накнаду за извршавање послова у дјелокругу јавних функција;

в) тражити, прихватити или примити вриједност или услугу ради гласања о било којем питању или утицати на одлуку неког органа или лица;

г) обећати запослење или неко друго право у замјену за поклон или обећање поклона;

д) привилеговати лица ради страначког или другог опредјељења или због поријекла, личних или породичних веза;

ђ) одбити увид у своје финансијско стање, на захтјев надлежног органа;

ж) утицати на добивање послова или наруџби од органа власти у циљу стицања материјалне или нематеријалне користи за себе или другога;

з) користити повлашћене информације о раду органа власти ради личне користи или користи других лица и

и) на други начин користити свој положај, како би утицали на одлуке законодавне, извршне или судске власти, те тако постигли личну корист или корист других лица, неку повластицу или право, закључили правни посао или на други начин интересно погодовали себи или другом лицу.“

У погледу осталих неспојивости које су наведене у упиту (члан Школског одбора, запосленик школе, члан Савјета родитеља и сл.), Комисија наглашава да није надлежна да рјешава ове врсте неспојивости и сукоба интереса. Комисија је надлежна само за лица наведена у чл. 4 Закона о спречавању сукоба интереса у органима власти Републике Српске („Сл. гласник РС“, бр. 73/08 и 52/14).

Неспојивости наведене у упиту су интерног карактера, тако да би и правила о њима требало да се налазе у интерним актима (прописи који прописују процедуре избора и постављања чланова Школског одбора, чланова Савјета родитеља и сл.). Самим тим, у тим актима су прописане процедуре за рјешавање ових неспојивости, као и надлежни органи за њихово спровођење.

ПРЕДСЈЕДНИЦА КОМИСИЈЕ

Обренка Слијепчевић

Доставити:

1. С. В.
2. У спис предмета